Nous Oedes, sires de Monferrant, faisons savoir à touz ceauz qui cez letres verront que nos avons repris en fié et en chasement de noble baron mons. Jehan de Chalon, seignour d’Arlay, le fié que li sires de Monferrant tenoit et devoit tenir de noble baron Jehan, çà en arier conte de Chalon et pere dudit mons. Jehan, seignor d’Arlay, par ainsi com lidiz sires de Monferrant le tenoit et devoit tenir doudit noble conte de Chalon dessus nommé; et, en acroissement doudit fié, nos, por le bienfait que lidiz Jehans, sires d’Arlay, nos a fait, avons repris en fié et en chasement tout le fié que messires Girars, seignor d’Arlay (sic), tient de nos et doit tenir, en quelque maniere que il soit, douquel fié nos somes entrez en l’omage et en la foi deu devantdit monsignor Jehan de Chalon, seignour d’Arlay. En tesmoignage de laquele chose, nous avons mis nostre grant seel en cez letres; et, por plus grant fermetey, nos avons prié et requis religiouse personne frere Guillaume, abbé de Balerne, que hi mete son seel en ces letres... Faites et données en l’an qui corroit par mil CC nonante et douz, la veille de feste saint Andrey l’apostre.